**Αθήνα, μια πόλη μαγική**

**«Αθήνα, μια πόλη μαγική»** είναι ο τίτλος της εκδρομής που πραγματοποίησαν τα Ιδιωτικά Εκπαιδευτήρια Βόλου **«ΠΡΟΜΗΘΕΑΣ»** στην Αθήνα το τριήμερο 26-28 Ιανουαρίου 2014. Οι μαθητές επισκέφτηκαν τη Βουλή των Ελλήνων, τον Ιερό Βράχο της Ακροπόλεως, την αρχαία Αγορά και το μουσείο της Στοάς του Αττάλου. Ακόμη παρακολούθησαν εκπαιδευτικά προγράμματα (Δελφίνια) στο Αττικό Ζωολογικό πάρκο, στο οποίο περιηγήθηκαν. Στον Θόλο του Πλανητάριου του Ιδρύματος Ευγενίδου οι μαθητές παρακολούθησαν το πρόγραμμα «Η γέννηση των Άστρων» το οποίο τους ενθουσίασε ιδιαίτερα.

 Επίσης, εποικοδομητικές για την παράπλευρη μάθηση αλλά και ψυχαγωγία των παιδιών, ήταν οι δύο θεατρικές παραστάσεις που απήλαυσαν, τόσο στο Εθνικό θέατρο με το έργο «Φιλάργυρος» του Μολιέρου, όσο και στο Μέγαρο Μουσικής με τη διαδραστική παράσταση «Το νησί των θησαυρών».

 Οι μαθητές συνέλεξαν οπτικοακουστικό και φωτογραφικό υλικό, συνεντεύξεις και άλλα τα οποία θα χρησιμοποιήσουν στη μελλοντική παρουσίαση του προγράμματος.